«Լույսի» կրթաթոշակառուներն արդեն մի քանի հանդիպում են ունեցել հանրային և մասնավոր հատվածների ներկայացուցիչների հետ՝ նրանց հետ խորհրդակցելու և տեսակետն իմանալու համար։ ՀՀ կրթության և գիտության նախարար Լևոն Մկրտչյանն ընդհանուր առմամբ շատ դրական գնահատական է տվել նախաձեռնությանը և ընդունել երկրում տեխնոլոգիական գրագիտության նոր հայեցակարգի ընդունման հրատապությունը։ Համակարգչային գրագիտությունից անցումը գրագետ ծրագրավորման հատկապես կարևորվում է տնտեսապես շրջափակված լինելու հանգամանքով․ բնական ռեսուրսներ չունեցող մեր երկրում հիմնական ու կարևորագույն ռեսուրսը մշտապես եղել են մարդկային ներուժն ու գիտելիքը։ Նախագիծը, իր երկարաժամկետ սոցիալ-տնտեսական ազդեցության հետ մեկտեղ, սերտորեն առնչվում է ազգային անվտանգության և կրթության զարգացման ռազմավարությանը։